- Det er en meget speciel dag i dag, siger Jytte Østergaard Bovbjerg. Det nye botilbud for unge med handicap, Stenhøj Thy, i Vesløs står klar. Det betyder, at Jytte Østergaard Bovbjergs søn, Mads, skal flytte hjemmefra. - Jeg har frygtet denne dag, for det er jo en stor ting at flytte hjemmefra, især når man er handicappet. Mads kan jo ikke bare lige sige, hvad han har brug for, forklarer Jytte Østergaard Bovbjerg. Men hun får ro i maven, når hun tænker på, hvor det er, han skal flytte hen. - Det er så hyggeligt her, det er som at komme ind i et hjem. Det skulle ikke ligne en institution, det skulle være hyggeligt, siger hun. Det er Jytte Østergaard Bovbjerg, som fik ideen om at etablere en et botilbud i den lille by Vesløs som selvejet institution. Og en af grundene var, at hendes egen søn manglede en plads på et botilbud. Nu kan han flytte ud i de nye rammer sammen med andre unge, som han har kendt længe. - To af dem har han fulgt siden de gik i første klasse, og de tre er bare pot og pande, fortæller Jytte Bovbjerg. - Det at jeg ved, at hans venner flytter herud, det betyder bare alt. Så kender han dem, men han kender også meget af personalet, fordi han har været med herude mange gange, forklarer hun. Fik ideen fra Fyn Det nye botilbud Stenhøj Thy er stiftet af to foreningerne Jysk Børneforsorg/Fredehjem og støtteforeningen Stenhøj. Men det er Jytte Bovbjerg, der får tre år siden fik ideen, da en UU-vejleder til hendes autistiske søn Mads ville vide, hvornår Mads skulle flytte hjemmefra. - Jeg synes, det var lidt tidligt. Men det satte tanker i gang. - Mads elsker at være udenfor, være med i haven og hjælpe med alt muligt, så vi tænkte: vi er simpelthen bare nødt til at lave et sted, som kan rumme alt det, fortæller hun. På Fyn fandtes et sted, som inspirerede Jytte Bovbjerg. - Stedet lå i en lille landsby, hvor byen også var med i det, fortæller hun. Og derfor skulle der skabes et botilbud i Vesløs. - Hvis man laver det i en større by, så er der ikke det samme sammenhold. Går Mads op til købmanden, så ved de, hvem han er. Og det betyder rigtig meget, forklarer Jytte Bovbjerg. Forstander vender tilbage I Vesløs stod det tidligere plejecenter med 17 boliger ledigt. Nu flytter foreløbigt ni unge voksne med psykisk eller fysisk handicap ind i lejlighederne, som skal indvies 9. september. I alt bliver der plads til 16 beboere. Og til at lede stedet er Mie Mommer ansat. - Jeg troede ikke, jeg skulle være forstander, men det her var jeg nødt til at gå ind, fordi det var i byen, var nyt og en helt specielt holdånd. Og det har jeg bestemt ikke fortrudt, siger hun. Men det er faktisk ikke første gang, Mie Mommer rykker ind i Stenhøj-huset. Som seksårig flyttede hun ind i forstanderboligen sammen med sin familie, fordi moren var forstander på plejehjemmet. Siden dengang har intet ændret sig i lejligheden, fortæller hun.

Referat:
Jytte Bovbjerg kunne ikke finde en botilbudsplads til sin autistiske søn. Så startede hun et nyt i et tidligere plejehjem i Thy.